KIRJALLINEN KYSYMYS E-2264/01

esittäjä(t): Ilda Figueiredo (GUE/NGL) komissiolle

(31. heinäkuuta 2001)

Aihe: Toimet luonnonalueiksi luokiteltujen alueiden säilyttämiseksi ja suojelemiseksi Viana do Castelossa Portugalissa

Portugalissa Viana do Castellossa sijaitsevan Afifen asukkaat ovat antaneet tietoja käynnissä olevasta asuinrakennushankkeesta, joka uhkaa ympäristöllisesti arvokkaan ja suojeltavan alueen säilymistä. Kyseiset rakennustyöt ovat käynnissä Engenho do Maneta -nimisellä vesivoimakäyttöisellä vanhalla sahalla Afife-joen, toiselta nimeltään Cabanas-joen, vasemmalla rannalla. Tämän meren ja valtatie 13:n välissä sijaitsevan alueen ekosysteemi on erittäin herkkä. Kolmikerroksista taloa rakennetaan tiettyjen biotooppien (biotooppi C11100132) luonnonalueille, joilla kaikenlaisen rakentamisen pitäisi olla kielletty. Sitä paitsi kyseistä aluetta kaavoitetaan maatalousmaaksi ja asuinrakennusten rakentaminen tällaiselle alueelle on kielletty.

Voiko komissio näin ollen ilmoittaa, onko kyseiseen alueeseen mahdollista soveltaa sellaisia yhteisön direktiivejä, joilla taataan tämän tärkeän ekosysteemin säilyminen?

Margot Wallströmin komission puolesta antama vastaus

(28. syyskuuta 2001)

Arvoisa parlamentin jäsen viittaa Afife-joen vasemmalla rannalla toteutettavaan rakennushankkeeseen. Alue sijaitsee meren ja valtatien nro 13 välissä, ja sen ekosysteemi on erittäin herkkä ja sisältää luokiteltuja biotooppeja. Lisäksi kansallisen lainsäädännön mukaan kaikenlainen rakentaminen alueelle on kiellettyä. Arvoisa parlamentin jäsen pyytää komissiota ilmoittamaan, voidaanko alueeseen soveltaa yhteisön direktiivejä, joilla turvataan alueen ekosysteemin säilyminen.

Ensin on todettava, että kansallisen lainsäädännön säännösten soveltaminen kuuluu kansallisten viranomaisten toimivaltaan.

Tarkasteltaessa arvoisan parlamentin jäsenen esiin tuomia seikkoja yhteisön lainsäädännön kannalta on otettava huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(1).

Direktiivillä perustetaan eurooppalainen ekologinen verkko, Natura 2000, joka muodostuu direktiivin liitteessä I tarkoitettuja luontotyyppejä ja liitteessä II lueteltujen lajien elinympäristöjä sisältävistä alueista.

Direktiivin 6 artiklan 3 kohdan mukaan kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Direktiivin 6 artiklan 4 kohdassa säädetään, että jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan luettuina sosiaaliset tai taloudelliset syyt, jäsenvaltion

on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä. Jäsenvaltion on ilmoitettava komissiolle toteutetut korvaavat toimenpiteet. Jos kyseisellä alueella on ensisijaisesti suojeltava luontotyyppi ja/tai laji, ainoat kysymykseen tulevat näkökohdat ovat sellaisia, jotka liittyvät ihmisen terveyteen tai yleiseen turvallisuuteen tai ensisijaisen tärkeisiin suotuisiin vaikutuksiin ympäristöön taikka, komission lausunnon mukaan, muihin erittäin tärkeän yleisen edun kannalta pakottaviin syihin.

Yksi alueista, joita Portugali on ehdottanut sisällytettäväksi Natura 2000 -verkkoon, on Litoral Norten alue (PTCON0017). Afifen alueella Litoral Norten alue rajoittuu rantaan ja dyyneihin. Se ei ulotu tiehen nro 13.

Arvoisan parlamentin jäsenen toimittamat tiedot eivät ole riittävän täsmällisiä hankkeen toteuttamispaikan määrittämiseksi. Näin ollen ei ole mahdollista päätellä, onko hankkeella vaikutuksia edellä mainittuun yhteisön tärkeänä pitämään alueeseen ja ovatko mahdolliset vaikutukset merkittäviä. Ainoastaan tällöin voitaisiin soveltaa direktiivin 92/43/ETY säännöksiä.

Komissio pyytää Portugalin viranomaisilta tarkempia tietoja alueesta, jotta se voi tarkastella hanketta edellä tarkoitettujen yhteisön säännösten kannalta.

(1) EYVL L 206, 22.7.1992.